Syyttäjä vaatii maastakarkotusta kahdelle miehelle, joiden epäillään syyllistyneen Ruotsin Malmössä vapaudenriistoon ja törkeään raiskaukseen.

Nuorempi syytetyistä on 16-vuotias, vanhempi 25. Miehet ovat sukulaisia. 16-vuotiaan ja hänen lähipiirinsä epäillään syyllistyneen muihinkin törkeisiin raiskauksiin.

– Vaadin molempien karkottamista maasta, toteaa syyttäjä Kristina Amilon asiasta kertovan Aftonbladetin mukaan. Oikeudenkäynti on vasta alkanut.

Syyttäjän mukaan kaksikko oli kaapannut pistoolilla uhaten 20-vuotiaan naisen, lukinnut tämän kellariin ja raiskannut hänet useaan kertaan. Nainen oli jostakin syystä myös kasteltu läpimäräksi kylmällä vedellä.

Syyttäjän mukaan joukkoraiskauksessa oli ollut mukana muitakin miehiä, mutta heitä ei ole kyetty tunnistamaan.

Jatkuu mainoksen jälkeen Mainos päättyy

Poliisin iskuryhmä vapautti naisen loukustaan seuraavana päivänä ja otti miehet kiinni. He olivat syyttäjän mukaan yrittäneet vielä kiristää naisen ystävältä 20 000 kruunun lunnaita vastineeksi siitä, ettei tätä vahingoitettaisi.

Naista kuultiin maanantaina oikeudessa puhelimitse ja suljetuin ovin. Hän on edustajansa mukaan yhä "hyvin huonossa kunnossa".

Syytetyt ovat kiistäneet teon ja katsovat naisen harrastaneen heidän kanssaan seksiä vapaaehtoisesti.

Syytetyistä 16-vuotias oli mukana jo 14-vuotiaana taksinkuljettajan ryöstössä. Kaksi rikosoikeudellisessa vastuuiässä olevaa teiniä tuomittiin siitä, mutta hän välttyi ikänsä vuoksi syytteeltä.

Ruotsin media ei ole kertonut syytettyjen etnistä taustaa tai lähtömaata.